《赠杨尉送湫水》
宋代·李石

天上妥雨水鸣渠，一龙任责固有余。
今年水来雨不集，彭民不及江中鱼。
以堰致水高百尺，灵湫在渊烁红日。
彭民怨龙不怨人，龙则有职谁之失。
九峰仙官梅子真，豢龙有术龙不嗔。
去年作堰今请湫，二者兼得苏彭民。
东湖别驾但捧腹，卧听萧萧响疏竹。
往来莫便轻泥涂，软脚有酒为君沽。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。